820/2023

Útdráttur

Staðfestur var úrskurður héraðsdóms þar sem X var gert að sæta gæsluvarðhaldi á grundvelli g-liðar 1. mgr. 115. gr. laga nr. 80/2016 um útlendinga.

Úrskurður Landsréttar

Landsréttardómararnir K-kk-nf H-kk-nf, R-kvk-nf B-kvk-nf og S-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 25. nóvember 2023, sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 24. nóvember 2023 í málinu nr. R- [...]/2023 þar sem varnaraðila var gert að sæta gæsluvarðhaldi, þó ekki lengur en til föstudagsins 8. desember 2023, klukkan 16. Kæruheimild er í l-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinum kærða úrskurði verði hnekkt og breytt á þá leið að varnaraðila verði gert að sæta úrræðum samkvæmt 1. mgr. 114. gr. laga nr. 80/2016 um útlendinga og honum gert að sinna reglulegri tilkynningarskyldu um veru sína hér á landi eða dveljast á ákveðnum stað. Til vara krefst varnaraðili þess að gæsluvarðhaldinu verði markaður skemmri tími. Þá krefst varnaraðili málskostnaðar fyrir Landsrétti.

Niðurstaða

4

Með hinum kærða úrskurði var varnaraðila gert að sæta gæsluvarðhaldi á grundvelli b - liðar 1. mgr. 95. gr. laga nr. 88/2008 og g-liðar 1. mgr. 115. gr. laga nr. 80/2016.

Samkvæmt hinu fyrrnefnda ákvæði er heimilt að úrskurða mann í gæsluvarðhald ef ætla má að hann muni reyna að komast úr landi eða leynast ellegar koma sér með öðrum hætti undan málsókn eða fullnustu refsingar. Samkvæmt hinu síðarnefnda er heimilt að handtaka útlending og færa í gæsluvarðhald ef nauðsynlegt þykir til að tryggja framkvæmd ákvörðunar um að útlendingur skuli yfirgefa landið og þegar mál sem getur leitt til slíkrar ákvörðunar er til meðferðar.

5

Krafa sóknaraðila var fyrir héraðsdómi ekki reist á b-lið 1. mgr. 95. gr. laga nr. 88/2008. Þá styður málsgrundvöllur sóknaraðila ekki, hvorki eins og hann birtist í kröfu hans í héraði né í greinargerð hans til Landsréttar, að varnaraðila verði gert að sæta gæsluvarðhaldi á þeim grunni.

6

Samkvæmt gögnum málsins var varnaraðila vísað brott af landinu með ákvörðun Útlendingastofnunar 21. september 2023 sem tekin var á grundvelli 2. töluliðar b-liðar 2. mgr. 98. gr. laga nr. 80/2016. Samhliða var lagt bann við endurkomu varnaraðila til landsins í tvö ár, sbr. 101. gr. sömu laga. Í ljósi þess sem rakið er í forsendum hins kærða úrskurðar um fyrri afskipti yfirvalda hér á landi af varnaraðila, sem þá framvísaði skilríkjum með öðru eftirnafni, og endurkomubanni hans inn á Schengen- svæðið samkvæmt ákvörðun [...] yfirvalda, verður ekki á það fallist að úrræði samkvæmt 1. mgr. 114. gr., sbr. 2. mgr. 115. gr., laga nr. 80/2016 séu nægjanleg til að ná því markmiði sem að er stefnt með gæsluvarðhaldi varnaraðila. Eru því uppfyllt skilyrði g-liðar 1. mgr. 115. gr. laganna til að honum verði gert að sæta gæsluvarðhaldi, en ekki þykja vera efni til þess að marka gæsluvarðhaldinu skemmri tíma en krafist er. Hinn kærði úrskurður verður því staðfestur.

7

Samkvæmt 1. mgr. 38. gr. laga nr. 88/2008, sbr. 1. mgr. 13. gr. laga nr. 80/2016 greiðist úr ríkissjóði þóknun verjanda varnaraðila fyrir Landsrétti, sem ákveðin verður að virðisaukaskatti meðtöldum eins og í úrskurðarorði greinir.

Úrskurðarorð :

Hinn kærði úrskurður er staðfestur.

Þóknun verjanda varnaraðila, X, I-kk-ef F-kk-ef Á-kk-ef lögmanns, vegna meðferðar málsins fyrir Landsrétti, 150.600 krónur, greiðist úr ríkissjóði.